Document ID: 32010D0019

DEĊIŻJONI TAL-BANK ĊENTRALI EWROPEW
tat-2 ta’ Novembru 2010
li temenda d-Deċiżjoni BĊE/2007/7 dwar it-termini u l-kundizzjonijiet tat-TARGET2-BĊE
(BĊE/2010/19)
(2010/673/UE)
IL-BORD EŻEKUTTIV TAL-BANK ĊENTRALI EWROPEW,
Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 127(2) tiegħu,
Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u partikolarment l-Artikolu 11.6 u l-Artikoli 17, 22 u 23 tiegħu,
Wara li kkunsidra l-Linja ta’ Gwida BĊE/2007/2 tas-26 ta’ April 2007 dwar sistema Trans-European Automated Real-time Gross settlement Express Transfer (TARGET2) (1),
Wara li kkunsidra d-Deċiżioni BĊE/2007/7 tal-24 ta’ Lulju 2007 dwar it-termini u l-kundizzjonijiet tat-TARGET2-BĊE (2),
Billi:
(1)
Fil-15 ta’ Settembru 2010, il-Kunsill Governattiv tal-Bank Ċentrali Ewropew (BĊE) adotta l-Linja ta’ Gwida BĊE/2010/12 li temenda l-Linja ta’ Gwida BĊE/2007/2 dwar sistema Trans-European Automated Real-time Gross settlement Express Transfer (TARGET2) (3), inter alia, (a) biex jieħu kont tal-aġġornamenti għal TARGET2 verżjoni 4.0, partikolarment sabiex parteċipanti jitħallew ikollhom aċċess għal kont PM wieħed jew aktar permezz ta’ aċċess ibbażat fuq l-Internet; u (b) biex jirrifletti numru ta’ bidliet tekniċi wara d-dħul fis-seħħ tat-Trattat dwar il-Funzjonament tal-Unjoni Ewropea u jiġu ċċarati xi kwistjonijiet.
(2)
Huwa meħtieġ li jsiru emendi ta’ konformità lil Deċiżjoni BĊE/2007/7, sabiex jiġu implimentati uħud mill-elementi tal-Linja ta’ Gwida BĊE/2010/12 fit-termini u l-kundizzjonijiet tat-TARGET2-BĊE,
ADOTTA DIN ID-DEĊIŻJONI:
Artikolu 1
Emenda tat-termini u l-kundizzjonijiet tat-TARGET2-BĊE
L-Anness tad-Deċiżjoni BĊE2007/7 li fih it-termini u l-kundizzjonijiet tat-TARGET2-BĊE għandu jiġi emendat skont l-Anness ta’ din id-Deċiżjoni.
Artikolu 2
Dħul fis-seħħ
Din id-Deċiżjoni għandha tidħol fis-seħħ fil-jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Frankfurt am Main, it-2 ta’ Novembru 2010.

Labels: 2
15